सउल गुरेरो

**सउल मारी गुरेरो** (जन्म अक्टोबर १४, १९९०) एक अमेरिकी व्यङ्ग्यरचनाकार, अवकाश प्राप्त व्यावसायिक कुस्ती खेलाडी तथा रिङ उद्घोषक हुन्। उनी विशेषगरी **राकेल डियाज**को नामले डब्ल्युडब्ल्युईमा गरेको प्रदर्शनका लागि परिचित छिन्। एक बर्लेस्क नर्तकीको रूपमा उनी प्रायः **मिस निक्सन** को नामले प्रदर्शन गर्थिन्।

अक्टोबर २०१० मा, गुरेरोले डब्ल्युडब्ल्युईसँगको विकास सम्झौतामा हस्ताक्षर गरेपछि उनलाई डब्ल्युडब्ल्युईको विकास क्षेत्र **फ्लोरिडा च्याम्पियनसिप रेस्लिङ** (एफसिडब्ल्यु) मा खटाइएको थियो। नोभेम्बर २०११ मा, गुरेरो 'क्विन अफ एफसिडब्ल्यु' बनेकी थिइन् भने उक्त उपाधिलाई उनले ११९ दिनसम्म (खारेज नहुन्जेल) आफ्नो कब्जामा राखेकी थिइन्। डिसेम्बर २०११ मा, गुरेरोले पहिलो पटक 'एफसिडब्ल्यु डिभास च्याम्पियनसिप' जितेर उनी सबैभन्दा लामो समयसम्म यो उपाधि धारण गर्ने विजेता बनेकी थिइन्। जुलाई २०१२ मा, उनले डब्ल्युडब्ल्युईको पुनर्गठित विकास क्षेत्र **एनएक्सटी** मा पर्दापण गरेर सन् २०१४ को अप्रिलमा अर्थात् दुईवर्षपछि कम्पनी छाडेकी थिइन्।

## व्यावसायिक कुस्ती खेलजीवन 
### वर्ल्ड रेस्लिङ इन्टरटेनमेन्ट/डब्ल्युडब्ल्युई (सन् २०१०–२०१४) 
#### फ्लोरिडा च्याम्पियनसिप रेस्लिङ (सन् २०१०–२०१२) 
सन् २०१० सेप्टेम्बर २६ का दिन वर्ल्ड रेस्लिङ इन्टरटेनमेन्ट (डब्ल्युडब्ल्युई) गुरेरोलाई विकास सम्झौतामा हस्ताक्षर गराएपछि उनलाई टाम्पा, फ्लोरिडामा रहेको डब्ल्युडब्ल्युईको विकास क्षेत्र फ्लोरिडा च्याम्पियनसिप रेस्लिङमा खटाइदिएको थियो। उनले डिसेम्बर २०१० मा एजे ली र नायोमी नाइट बीचको 'एफसिडब्ल्यु डिभास च्याम्पियनसिप' खेलमा रिङको छेउमा देखा परेर आफ्नो पहिलो उपस्थिति जनाएकी थिइन्। उनले फेब्रुअरी ११, २०११ मा **राकेल डियाज**को नामबाट उनले आफ्नो पहिलोपटक रिङमा खेलेकी थिइन् जहाँ उनले र नायोमीले एजे ली र अक्सानासँगको ट्याग टिम खेलमा हार बेहोरेका थिए। उनले केही समयका लागि अलेक्जेन्डर रुसेभको प्रबन्धकको रूपमा काम गरिन् र पछि 'द एसेन्सन' गुटमा सामेल भएकी थिइन्।

नोभेम्बर १७ को *एफसिडब्ल्यु टिभी* मा, डियाजले अक्सानालाई हराउँदै नयाँ 'क्विन अफ एफसिडब्ल्यु' बन्न सफल भएकी थिइन्। एक महिनापछि, उनले अड्रे मारीलाई हराउँदै 'एफसिडब्ल्यु डिभास उपाधि' जितेकी थिइन्। पछि एफसिडब्ल्युकी महाप्रबन्धक समर रेले 'क्विन अफ एफसिडब्ल्यु' ताज खारेज गरेपछि डियाज यसको अन्तिम विजेता रहेकी थिइन्। १९७ दिनसम्म उपाधि विजेता रहेकि उनले जुन २९, २०१२ मा कली टर्नरलाई उपाधि सुम्पिएकी थिइन्।

#### एनएक्सटी (सन् २०१२–२०१४) 
डब्ल्युडब्ल्युईले एफसिडब्ल्युलाई पुनर्गठित गरी **एनएक्सटी** बनाएपछि डियाजले जुलाई १८, २०१२ मा आफ्नो टेलिभिजन पर्दापण गरेकी थिइन्। उनले "अल्ट्रा डिभा" को भूमिका निभाउँदै पहिलो खेलमा पेइजलाई हराएकी थिइन्। आफ्नो नयाँ चरित्रको रूपमा, उनले आफूले पराजित गरेका महिला कस्ती खेलाडीको निधारमा "L" (हारको प्रतीक) लेखिदिने गर्थिन्। उनले सन् २०१२ को सेप्टेम्बरमा डब्ल्युडब्ल्युईबाट बिदा लिएकी उनी सन् २०१३ मा पुनः फर्किएकी थिइन्। अन्ततः अप्रिल २०१४ मा उनी पूर्ण रूपमा डब्ल्युडब्ल्युई बाट अलग भएकी थिइ्। पछि उनले आफू 'इटिङ डिसअर्डर' (खाने विकार) बाट ग्रस्त भएकाले कुस्ती छोडेको खुलासा गरेकी थिइन्।

### स्वतन्त्र सर्किट (सन् २०१८-२०२०) 
फेब्रुअरी १७, २०१८ मा, गुरेरोले 'रियालिटी अफ रेस्लिङ' को कार्यक्रममा टिप्पणीकारको रूपमा कुस्तीमा पुनरागमन गरेकी थिइन्। सेप्टेम्बरमा, उनले 'विमेन अफ रेस्लिङ' मा रिङ उद्घोषकको रूपमा काम गर्न सम्झौता गरेकी थिइन्। डिसेम्बर ४, २०२० मा, उनले आफ्नो स्वतन्त्र कुस्तीको रिङ पर्दापण पनि गरेकी थिइन्।

### अल एलाइट रेस्लिङ (सन् २०२०) 
सन् २०२० अगस्ट ३  मा गुरेरोले **अल एलाइट रेस्लिङ** (एइडब्ल्यु) को विमेन ट्याग टिम कप प्रतियोगितामा रिङ उद्घोषकको रूपमा सेवा प्रदान गरेकी थिइन्।

## सन्दर्भ सामग्रीहरू 
श्रेणी:सन् १९९० मा जन्म
श्रेणी:अमेरिकी महिला व्यावसायिक कुस्ती खेलाडीहरू
श्रेणी:जीवित मानिसहरू